1Nimugira ngu nitutandika kugaruka kwegamba marungi? Nari nitwenda ebaruha z'okutusiimisa, ezimuhandiikiirwe nari ezi muhandiikire, nk'oku abandi bagira? 2Imwe mwenka niimwe baruha yaitu y'okutusiimisa, ehandiikirwe omu mitima yaanyu, erikumanywa ekashomwa abantu boona. 3Kandi nimureebwa butunu ku muri ebaruha ya Kristo ei yaatutwekire, etahandiikisiibwe bwino, kureka Mutima wa Ruhanga ohuriire; ti ha bishate by'eibaare, kureka aha mbari z'emitima y'abantu. 4Obu nibwo bwesigye obu tugira ahari Ruhanga omuri Kristo. 5Tikugira ngu itwe nitwemarira, kushusha oti ekintu kyona niitwe kirikurugaho. Manya okwemarira kwaitu kuruga ahari Ruhanga. 6Niwe yaatubaasiise kuba abaheereza b'Endagaano Ensya, etari mu iteeka erihandiikirwe, kureka erya Mutima; ahabw'okuba eiteeka erihandiikirwe riita, kwonka Mutima aha amagara. 7Amateeka gakasharurwa omu nyuguta aha mabaare, haza omu kugaha haareebeka ekitiinwa. Ekyo kitiinwa nobu kiraabe kyabaire nikihwerera, kwonka kikaba kingi, kyaremesa Abaisiraeli kureeba Musa ahamaisho, ahabw'okuba hakaba nihamurinkana munonga. Mbwenu okuheebwa ago Mateeka, ku kuraabe kwaizire n'ekitiinwa kirikwingana kityo, 8okuheebwa Mutima ka kurigira ekitiinwa ekirikukiraho! 9Obuheereza obw'okusingisa orubanja ku buraabe bwagizire ekitiinisa, kaashwa obuheereza obuhaisa okuhikiirira! 10N'ahabw'ekyo ekyabaire kiine ekitiinisa buri, mbwenu tikyakikiine ahabw'okuba kikamarwaho ekitiinwa ekirikukikirira kimwe. 11Manya ekyo ekyahwereire, ku kiraabe kyaizire n'ekitiinwa, eky'entuura ka kishemereire kugira ekitiinwa akirikukikirira kimwe! 12N'ahabw'ekyo nk'oku twine amatsiko nk'ago, twine obumanzi bwingi. 13Tituri nka Musa owaayeshwekire ahamaisho, ngu Abaisiraeli batakaareeba muheru y'ekyo kimurinkano kirikuhwerera. 14Okwiha obwo baaguma bari ebitsire omu kwetegyereza kwabo, n'eri izooba ku baba nibashoma endagaano eya ira, ekyo kyesangizo kiguma kitashuurwirwe, ahabw'okuba omuri Kristo wenka, kiihwaho. 15N'ekya buzima na hati ebya Musa ku bishomwa, eky'okwesangiza kiguma kishwekire emitima yaabo. 16Kwonka omuntu ku ahindukira Mukama, ekyo ky'okwesangiza kirugaho. 17Mbwenu Mukama ogwo niwe Mutima, kandi ahi Mutima wa Mukama ari, habaho obugabe. 18Naitwe twena, ku tuba tuhangire amaisho nitwetegyereza ekitiinwa kya Mukama, nitworeka ekinyimanyimi kyakyo, tuteesangiire hamaisho, tuba nituhindurwa kushushana nawe omu kitiinwa ekiguma nikikanya; kandi ekyo kikorwa Mukama, niwe Mutima.
Copyright
Learn More
lug_Latn zho_Hant eng_Latn